ตลาดผันผวนKGIชี้SBLพุ่ง เฉียด4หมื่นล.
“เคจีไอ” เผยยอดยืมหุ้นปีนี้เหยียบ 4 หมื่นล้านบาท โต 60% จากปีที่ผ่านมา 2.5 หมื่นล้านบาท
15 ธ.ค. 2554

“เคจีไอ” เผยยอดยืมหุ้นปีนี้เหยียบ 4 หมื่นล้านบาท โต 60% จากปีที่ผ่านมา 2.5 หมื่นล้านบาท 
คาดปีหน้าไปต่อโตได้อีก 20% แตะ 5 หมื่นล้านบาท เหตุหุ้นยังผันผวน
น.ส.นฤมล อาจอำนวยวิภาส กรรมการผู้จัดการ ฝ่ายธุรกิจตราสารอนุพันธ์ บริษัท หลักทรัพย์ เคจีไอ (ประเทศไทย) หรือ KGI เปิดเผยว่า ธุรกรรมการยืมและให้ยืมหลักทรัพย์ (SBL) ปีนี้มีมูลค่าเพิ่มขึ้นมาก และทั้งปีประมาณ 4 หมื่นล้านบาท ขยายตัวสูงถึง 60% จากปีที่ผ่านมา ซึ่งมีมูลค่าการยืมหุ้นจำนวน 2.5 หมื่นล้านบาท
“ลูกค้าที่มาใช้ SBL ส่วนใหญ่ จะยืมไปขายหุ้นล่วงหน้า (ชอร์ตเซล) ซึ่งขณะนี้มูลค่าการชอร์ตเซลทั้งระบบมีประมาณ 1 แสนล้านบาท KGI มีส่วนแบ่งในธุรกิจ SBL ประมาณ 40% เป็นอันดับ1”
สำหรับปีหน้าการยืมหุ้นยังเติบโตต่อเนื่องได้ในระดับ 20% หรือแตะระดับ 5 หมื่นล้านบาท เพราะภาวะตลาดหุ้นยังมีความผันผวนสูง โดยปัจจัยหลักยังเป็นเรื่องวิกฤตหนี้ในกลุ่มประเทศยุโรปหากยังจัดการไม่ได้ดีจะก่อให้เกิดผลกระทบรุนแรงเพราะมีขนาดเศรษฐกิจใหญ่
นอกจากนี้ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อนุมัติให้นักลงทุนบุคคลธรรมดายืมหุ้นไปขายชอร์ตในบัญชีเงินสดได้จากก่อนหน้าผ่านบัญชีเงินกู้ยืมจะหนุนให้ธุรกรรม SBL เพิ่มขึ้น